Den vanlige fremgangsmåten ved Stortingets konstituering er at etter at fullmaktene er godkjent, foretas valg av presidenter og sekretærer. Fungerende president refererer forretningsordenens § 4, femte og sjette ledd, som lyder slik: «Ved det første valg i valgperioden av presidenter og visepresidenter foregår avstemningene ved sedler uten underskrift. Ved senere valg i samme valgperiode gjelder reglene i § 44 første ledd bokstav d første og annet punktum.Ved valg av presidenter og sekretærer kreves vanlig flertall, dvs. over halvparten av de avgitte stemmer. Oppnår ingen av kandidatene slikt flertall ved første valg eller ved fritt omvalg, foretas bundet omvalg mellom de to kandidater som har fått det største stemmetall[[jf. § 45 pkt. b]] Det skal først velges president og visepresident i Stortinget. Disse to valg foregår altså ved skriftlig votering. Det foregår ved at representantene skriver ett navn på de utlagte stemmesedlene og går frem og legger disse i de to stemmeurnene som er plassert foran presidentens bord. Fungerende president ber om forslag på Stortingets president.
Jeg tillater meg å foreslå Thorbjørn Jagland.
Thorbjørn Jagland er foreslått valgt til Stortingets president. – Fungerende president registrerer ingen andre forslag, og det vil da bli foretatt skriftlig avstemning etter den prosedyre som nettopp ble referert. Valget hadde dette resultat: Det ble avgitt totalt 162 stemmer. Til Stortingets president ble valgt Thorbjørn Jagland med 161 stemmer. 1 stemmeseddel var blank.
Presidenten ber så om forslag på Stortingets visepresident.
Jeg har gleden av å foreslå Carl I. Hagen.
Carl I. Hagen er foreslått valgt til Stortingets visepresident. Andre forslag foreligger ikke. Det foretas skriftlig avstemning. Valget hadde dette resultat: Det ble avgitt totalt 158 stemmer. Til Stortingets visepresident ble valgt Carl I. Hagen med 132 stemmer. 25 stemmesedler var blanke, og det ble avgitt 1 stemme på en ikke foreslått kandidat.
Det skal så velges sekretær og visesekretær samt første og andre varapresident og varasekretær i Stortinget. Dersom det fremsettes bare ett forslag ved hvert av disse valgene, vil presidenten foreslå at avstemningen foregår på vanlig måte, dvs. ikke skriftlig. Fremsettes det derimot flere forslag, vil det måtte benyttes skriftlig votering. Presidenten ber om forslag til sekretær.
Jeg tillater meg å foreslå Signe Øye.
Signe Øye er foreslått som sekretær. Andre forslag er ikke fremkommet. Det voteres på vanlig måte.
Presidenten ber så om forslag til visesekretær.
Jeg tillater meg å foreslå Karin S. Woldseth.
Karin S. Woldseth er foreslått som visesekretær. Andre forslag er ikke fremkommet. Det voteres på vanlig måte.
Det skal så velges første og andre varapresident i Stortinget. Presidenten ber først om forslag til første varapresident.
Jeg tillater meg å foreslå Eirin Faldet.
Eirin Faldet er foreslått som første varapresident i Stortinget. Andre forslag foreligger ikke. Det voteres på vanlig måte.
Det skal så velges andre varapresident. Presidenten ber om forslag.
Jeg tillater meg å foreslå Lodve Solholm.
Lodve Solholm er foreslått som andre varapresident. Andre forslag foreligger ikke. Det voteres på vanlig måte.
Det skal så til slutt velges varasekretær. Presidenten ber om forslag.
Jeg tillater meg å foreslå Kari Lise Holmberg.
Kari Lise Holmberg er foreslått som varasekretær. Andre forslag foreligger ikke. Det voteres på vanlig måte.
På representantenes plasser er det utlagt et forslag til medlemmer av Lagtinget som er utarbeidet på grunnlag av forslag fra stortingsgruppene. Det voteres. Til medlemmer av Lagtinget var foreslått: Jorodd Asphjell[[A]] Magnar Lund Bergo[[SV]] Vidar Bjørnstad[[A]] Per Roar Bredvold[[FrP]] Hårek Elvenes[[H]] Sigrun Eng[[A]] Inger S. Enger[[Sp]] May-Helen Molvær Grimstad[[KrF]] Gunnar Gundersen[[H]] Øyvind Halleraker[[H]] Line Henriette Holten Hjemdal[[KrF]] Kari Lise Holmberg[[H]] Bård Hoksrud[[FrP]] Bjørn Jacobsen[[SV]] Thorbjørn Jagland[[A]] Irene Johansen[[A]] Espen Johnsen[[A]] Kari Kjønaas Kjos[[FrP]] Tove Karoline Knutsen[[A]] Leif Helge Kongshaug[[V]] Gerd Janne Kristoffersen[[A]] Hallgeir H. Langeland[[SV]] Anne Margrethe Larsen[[V]] Jon Lilletun[[KrF]] Hilde Magnusson Lydvo[[A]] Inge Lønning[[H]] Sonja Mandt-Bartholsen[[A]] Marianne Marthinsen[[A]] Ola Borten Moe[[Sp]] Thore A. Nistad[[Frp]] Eva M. Nielsen[[A]] Rolf Reikvam[[SV]] Jørund Henning Rytman[[FrP]] Alf Ivar Samuelsen[[Sp]] Åse M. Schmidt[[FrP]] Lodve Solholm[[FrP]] Tor-Arne Strøm[[A]] Eirin Kristin Sund[[A]] Øyvind Vaksdal[[FrP]] Finn Martin Vallersnes[[H]] Per Ove Width[[FrP]] Terje Aasland[[A]]
Presidenten vil minne om at representantene til Lagtinget blir valgt inn i nummerrekkefølge. Presidenten vil derfor nå foreta loddtrekning.
Tre av de representantene som nå er valgt til medlemmer av Lagtinget, er for tiden permittert fra Stortinget. Det er representantene Leif Helge Kongshaug, Hilde Magnusson Lydvo og Marianne Marthinsen. Presidenten foreslår at vararepresentantene, Gunn Berit Gjerde, Dag Ole Teigen og Truls Wickholm, innvelges i Lagtinget for den tiden representantene Leif Helge Kongshaug, Hilde Magnusson Lydvo og Marianne Marthinsen har permisjon. – Det anses vedtatt. Presidenten foreslår at Stortinget nå avbryter sine forhandlinger for at Lagtinget og Odelstinget kan tre sammen og velge presidenter og sekretærer. – Det anses vedtatt. Stortinget fortsetter sine forhandlinger etter at Lagtinget og Odelstinget har konstituert seg.
Norges 150. storting erklæres herved lovlig konstituert. Presidenten foreslår at underretning om dette sendes Hans Majestet Kongen gjennom Regjeringens sjef, for at denne kan innhente Kongens bestemmelse om tiden for Stortingets åpning. – Det anses vedtatt. Tidspunktet vil senere bli kunngjort. Presidenten ber om bemyndigelse til, etter at Stortinget er erklært åpnet, og etter at trontalen og beretningen om rikets tilstand er overlevert, å utbringe det sedvanlige ønske for Kongen og fedrelandet. – Denne bemyndigelse anses for gitt. Presidenten ber om Stortingets bemyndigelse til å oppnevne en deputasjon på syv representanter til å motta Hans Majestet Kongen ved Stortingets åpning. – Denne bemyndigelse anses for gitt. Som deputasjon oppnevnes representantene Magnhild Meltveit Kleppa, leder, Kjell Arvid Svendsen, Reidar Sandal, Liv Signe Navarsete, Åge Starheim, Ingrid Heggø og Gunvald Ludvigsen. Presidenten ber videre om Stortingets bemyndigelse for Presidentskapet til etter alminnelig praksis å utføre forskjellige forretninger som tilligger Presidentskapet. – Denne bemyndigelse anses også for gitt.
Det er omdelt på representantenes plasser i salen en fortegnelse over de foreslåtte medlemmer og varamedlemmer til valgkomiteen, og presidenten ber representantene om å benytte denne fortegnelse som stemmeseddel. Stemmesedlene vil etter vanlig praksis bli opptalt etter møtet, og resultatet av valget blir referert i et senere stortingsmøte. Stortinget gikk så til votering.
I anledning av Stortingets høytidelige åpning har Oslo biskop innbudt Stortingets representanter til gudstjeneste i Oslo Domkirke i dag, mandag 10. oktober kl. 17.00. Gudstjenesten vil bli holdt av biskop Ole Christian Kvarme og domprost Olav Dag Hauge. Presidenten vil gjøre oppmerksom på at tidspunktet for budsjettets framleggelse i Stortinget er fredag 14. oktober kl. 10. Til slutt, før presidenten spør om noen ønsker ordet før møtet heves, vil presidenten på vegne av Presidentskapet takke for tilliten og si at vi skal gjøre hva vi kan for at Stortingets arbeid skal gå best mulig, til beste for Stortinget og for landet. Vi har stor respekt for alle representanter som er innvalgt – og ikke minst for de partigruppene som er her, og som utgjør kjernen i vårt demokrati. Det er ikke et ekstravagant påfunn at Presidentskapet nå innbyr til kaffe og kaker ute i vandrehallen. Det er nemlig helt vanlig.[[Munterhet i salen]]